



**Kokneses novada domes**

**SAISTOŠIE NOTEIKUMI Nr. 13/2017**

*Kokneses novada Kokneses pagastā*

2017.gada 25.oktobrī

APSTIPRINĀTI

ar Kokneses novada domes

2017.gada 25.oktobra lēmumu Nr.11.3

( protokols Nr.13)

PRECIZĒTI

ar Kokneses novada domes

2017.gada 29.novembra lēmumu Nr. 12

( protokols Nr. 14)

GROZĪJUMI APSTIPRINĀTI

ar Kokneses novada domes

2019.gada 26.jūnija sēdes

lēmumu Nr.6.1 (prot.Nr.9)

**Par Kokneses novada pašvaldības materiālajiem pabalstiem**

*Izdoti saskaņā ar likuma*

*„Par pašvaldībām” 43.panta trešo daļu*

**I. VISPĀRĪGIE JAUTĀJUMI**

1.Saistošie noteikumi nosaka Kokneses novada pašvaldības (turpmāk tekstā- pašvaldība) pabalstu veidus un apmēru, pabalstu piešķiršanas un izmaksas kārtību, kā arī lēmumu par pabalstiem apstrīdēšanas un pārsūdzēšanas kārtību.

2.Saistošo noteikumu mērķis ir noteikt pašvaldības pabalstu sistēmu, kas Kokneses novada iedzīvotājiem nodrošinātu finansiālu atbalstu dažādās dzīves situācijās.

3.Šajos saistošajos noteikumos minētos pabalstus piešķir personām, kuras savu pamata dzīvesvietu deklarējušas Kokneses novada administratīvajā teritorijā, neizvērtējot personas materiālo stāvokli izņemot šo noteikumu 4.7. un 4.8. apakšpunktos minētos pabalstus.

4.Pašvaldība ir noteikusi šādus pabalstu veidus:

* 1. pabalsts jaundzimušajiem;
	2. pabalsts politiski represētajām personām;
	3. Ziemassvētku pabalsts;
	4. pabalsts nozīmīgās dzīves jubilejās;
	5. apbedīšanas pabalsts;
	6. pabalsts daudzbērnu ģimenēm;
	7. pabalsts trūcīgām un maznodrošinātām personām (ģimenēm);
	8. pabalsts aprūpes nodrošināšanai.

**II. PABALSTS JAUNDZIMUŠAJIEM**

5.Tiesības saņemt pabalstu par katru jaundzimušo bērnu ir vienam no viņa vecākiem, ja vismaz viena no vecāku un bērna pamata dzīvesvieta deklarēta Kokneses novada administratīvajā teritorijā.

6.Pabalstu var saņemt arī persona, kura adoptējusi vai ņēmusi aizbildnībā bērnu līdz 12 mēnešu vecumam un ja šis pabalsts nav jau izmaksāts vienam no bērna vecākiem.

7.Pabalsta apmērs ir 140,00 *euro* par katru bērnu.

8.Pabalsts pieprasāms viena mēneša laikā no bērna dzimšanas, adopcijas vai aizbildnībā ņemšanas dienas.

9.Pabalsta pieprasītājam jāiesniedz iesniegums par attiecīgā pabalsta pieprasīšanu Kokneses novada domes grāmatvedībā.

10.Pabalsts netiek piešķirts, ja bērns pēc dzimšanas nodzīvojis mazāk nekā septiņas diennaktis, kā arī gadījumos, ja bērns ir valsts apgādībā.

**III. PABALSTS POLITISKI REPRESĒTAJĀM PERSONĀM**

11.Pabalsts tiek piešķirts politiski represētajām personām par godu kārtējai Latvijas Republikas proklamēšanas gadadienai reizi kalendārajā gadā novembra mēnesī.

12.Pabalstu 30,00 *euro* apmērā piešķir, pamatojoties uz Iedzīvotāju reģistra sniegtajām ziņām, bez personas iesnieguma. Persona uzrāda apliecību, kura apliecina politiski represētas personas statusu.

**IV. ZIEMASSVĒTKU PABALSTS**

13.Pabalstu 40,00 *euro* apmērā piešķir personām ar invaliditāti līdz 18 gadu vecumam. Pabalstu piešķir, pamatojoties uz Iedzīvotāju reģistra un pašvaldības sociālā dienesta sniegtajām ziņām, nepieprasot personas iesniegumu.

14. Pabalstu 30,00 *euro* apmērā piešķir pensijas vecuma personām, kurām nav laulātā, nav bērnu, nav citu likumīgo apgādnieku, un pilngadīgām personām ar invaliditāti, kurām nav laulātā, nav bērnu, nav citu likumīgo apgādnieku. Pabalstu piešķir, pamatojoties uz iedzīvotāju reģistra un pašvaldības sociālā dienesta sniegtajām ziņām, nepieprasot personas iesniegumu. *(ar grozījumiem, kas izdarīti ar 2019.gada 26.jūnija saistošajiem noteikumiem Nr.4/2019, stājas spēkā ar 2019.gada 1.oktobri)*

15.Pabalstu 30,00 *euro* apmērā par katru aizbildnībā esošu bērnu piešķir aizbildņiem, pamatojoties uz Kokneses novada bāriņtiesas lēmumu, par aizbildņa iecelšanu nepilngadīgajam bērnam.

16.Pabalstu 30,00 *euro* apmērā piešķir Černobiļas atomelektrostacijas avārijas seku likvidēšanas dalībniekiem. Personai jāuzrāda apliecība, kura apliecina minēto statusu.

17.Pabalstu Ziemassvētku dāvanas (saldumu paciņas) veidā piešķir:

17.1.pirmsskolas vecuma bērniem;

17.2.pamatskolas skolēniem;

17.3.personām, kuras atrodas sociālās aprūpes iestādēs.

18.Ziemassvētku dāvanu (saldumu paciņu) piešķir 4,00 *euro* apmērā.

**V. PABALSTS NOZĪMĪGĀS DZĪVES JUBILEJĀS**

19.Pamatojoties uz Iedzīvotāju reģistra sniegtajām ziņām, nepieprasot personas iesniegumu, pabalsts 30,00 *euro* apmērā tiek piešķirts personām, kuras sasniegušas 75, 80, 85 gadu vecumu. Personām no 90 un līdz 99 gadu vecumam (ieskaitot) – pabalsts 30,00 *euro* apmērā tiek piešķirts katru gadu, pamatojoties uz Iedzīvotāju reģistra sniegtajām ziņām, nepieprasot personas iesniegumu.

20.Pabalstu 150,00 *euro* apmērā piešķir personām 100 gadu jubilejā un katra nākamā gada dzimšanas dienā, pamatojoties uz Iedzīvotāju reģistra sniegtajām ziņām, nepieprasot personas iesniegumu.

21.Pabalstu nogādā pašvaldības sociālā dienesta vai administrācijas pārstāvis saņēmējam personīgi jubilejas dienā vai pēc tās, pasniedzot arī ziedus līdz 7,00 *euro* apmērā.

**VI. APBEDĪŠANAS PABALSTS**

22.Pabalstu personas nāves gadījumā piešķir mirušā ģimenes loceklim (apgādniekam) vai personai, kura uzņēmusies apbedīšanu:

22.1.pabalsts paredzēts minimālo apbedīšanas pakalpojumu izmaksu segšanai (zārka iegāde, transporta pakalpojumi u.c.) 385,00 *euro* apmērā;

22.2.gadījumā, ja Valsts sociālās apdrošināšanas aģentūras izmaksātā pabalsta summa nekompensē minimālos apbedīšanas izdevumus, pabalsta apmēru aprēķina kā starpību starp 385,00 *euro* un Valsts sociālās apdrošināšanas aģentūras izmaksāto pabalsta summu, ko apliecina Valsts sociālās apdrošināšanas aģentūras lēmums par pabalsta piešķiršanu.

23.Gadījumā, ja mirusi persona, kuras dzīvesvieta ir deklarēta novada administratīvajā teritorijā un kurai nav apgādnieku vai personas, kas uzņemtos apbedīšanu, Kokneses novada dome vai tās deleģēta institūcija slēdz līgumu ar fizisku (juridisku) personu par šī pakalpojuma organizēšanu un sedz ar apbedīšanu saistītos izdevumus, bet ne vairāk par 385,00 *euro* par vienas personas apbedīšanu.

24.Lai saņemtu apbedīšanas pabalstu, personai, kura uzņēmusies apbedīšanu, sociālajā dienestā jāiesniedz Dzimtsarakstu nodaļā izsniegtās miršanas apliecības kopija un Valsts sociālās apdrošināšanas aģentūras izsniegts lēmums par izmaksātā pabalsta apmēru.

**VII. PABALSTS DAUDZBĒRNU ĢIMENĒM**

 25.Pabalsts bērnu ēdināšanas izdevumu segšanai bērniem no daudzbērnu ģimenēm, kuri apmeklē Kokneses novada pirmsskolas izglītības iestādes, tiek piešķirts,sedzot faktiskos ēdināšanas izdevumus 100% apmērā. Pabalsts tiek piešķirts, neizvērtējot ģimenes materiālo stāvokli, no pieprasījuma iesniegšanas līdz nākošā mācību gada sākumam. Ģimenei sociālajā dienestā jāiesniedz iesniegums .

**VIII. PABALSTS TRŪCĪGĀM UN MAZNODROŠINĀTĀM PERSONĀM (ĢIMENĒM)**

 26.Pabalsts ceļa izdevumu segšanai no mājām uz mācību iestādi un atpakaļ trūcīgo un maznodrošināto ģimeņu bērniem, kuri nav sasnieguši 24 gadu vecumu un sekmīgi turpina vidējās vai augstākās izglītības ieguvi, līdz 75,00 *euro* apmērā tiek piešķirts I mācību semestrī (septembris-decembris) un II mācību semestrī (janvāris-jūnijs), iesniedzot sociālajā dienestā ceļa izdevumus apliecinošus dokumentus.

 27.Pabalsts trūcīgām un maznodrošinātām ģimenēm ar bērniem sociālās rehabilitācijas pasākumiem sociālā dienesta izstrādātā sociālās rehabilitācijas plāna ietvaros tiek piešķirts 50% apmērā, bet ne vairāk kā 100,00 *euro* vienai ģimenei gadā.

 28.Pabalsts atsevišķu situāciju risināšanai (dokumentu noformēšanai, atjaunošanai, sakarā ar bērna izlaidumu u.c.) līdz 50% apmērā no valstī noteiktās minimālās darba algastiek piešķirts trūcīgām un maznodrošinātām ģimenēm (personām) pēc sociālā dienesta veikta individuālās situācijas izvērtējuma.

 **IX. PABALSTS APRŪPES NODROŠINĀŠANAI**

29.Tiesības saņemt pabalstu aprūpes nodrošināšanai ir Kokneses novadā dzīvesvietu deklarējušām trūcīgām un maznodrošinātām pensijas vecuma personām, personām ar 1.un 2.grupas invaliditāti, kuriem saskaņā ar ģimenes ārsta un sociālā darbinieka atzinumu ir nepieciešama aprūpe. Pabalstu piešķir gadījumos, ja persona dzīvo viena un pamatotu apstākļu dēļ nevar izmantot sociālā dienesta aprūpes mājās pakalpojumu.

30.Pabalsts aprūpes nodrošināšanai var tikt piešķirts līdz 100,00 euro mēnesī, individuāli izvērtējot konkrēto situāciju un likumīgo apgādnieku iespējas nodrošināt nepieciešamo aprūpi.

**X. LĒMUMU APSTRĪDĒŠANAS UN PĀRSŪDZĒŠANAS KĀRTĪBA**

31.Atbildīgās institūcijas faktisko rīcību var apstrīdēt, iesniedzot attiecīgu iesniegumu Kokneses novada domes priekšsēdētājam.

32.Kokneses novada domes priekšsēdētāja lēmumu normatīvajos aktos noteiktajā kārtībā var pārsūdzēt Administratīvajā rajona tiesā.

**XI. NOSLĒGUMA JAUTĀJUMI**

33.Saistošie noteikumi stājas spēkā ar 2018.gada 1.janvāri.

34.Ar šo noteikumu spēkā stāšanos atzīt par spēku zaudējušiem Kokneses novada domes 2013.gada 30.oktobra saistošos noteikumus Nr.13 „Par svētku pabalstiem Kokneses novadā”.

Sēdes vadītājs,

domes priekšsēdētājs *( personiskais paraksts)*  D.Vingris

**Kokneses novada domes 2017.gada 25.oktobra saistošo noteikumu Nr. 13/2017**

**“Par Kokneses novada pašvaldības materiālajiem pabalstiem”**

**paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Projekta nepieciešamības pamatojums | Pamatojoties uz Labklājības ministrijas 2017.gada 15.augusta vēstuli Nr.41-1-02/1334 „Par nepieciešamajām darbībām saistībā ar grozījumiem tiesību aktos par sociālo palīdzību”, kurā tika norādīts, ka izstrādājot pašvaldības saistošos noteikumus ir jāievēro Sociālo pakalpojumu un sociālās palīdzības likumā noteiktos pamatprincipus, ka sociālās palīdzības mērķim ir jābūt vienai no likumā minētajām pamatvajadzībām (pārtika, apģērbs, mājoklis, veselības aprūpe, obligātā izglītība) un tiesības to saņemt jāparedz ģimenēm (personām), kurām noteikta atbilstība trūcīgas vai maznodrošinātas ģimenes (personas) statusam, tika izstrādāti atsevišķi pašvaldības saistošie noteikumi par pašvaldības materiālajiem pabalstiem, kas ir pašvaldības materiālā palīdzība iedzīvotājiem, balstoties uz pašvaldības brīvprātīgās iniciatīvas principu. |
| 2. Īss projekta satura izklāsts | Saistošo noteikumu „Par Kokneses novada pašvaldības materiālajiem pabalstiem” projekts paredz noteikt: 1. Materiālās palīdzības pabalstu veidus, kādi pieejami

Kokneses novadā, un to apmēru;1. Materiālās palīdzības pabalstu saņemšanas kārtību;
2. Atbildīgās institūcijas lēmuma un faktiskās rīcības apstrīdēšanas kārtību.

Saistošajos noteikumos katram materiālās palīdzības pabalstu veidam ir paredzēta viena nodaļa, kurā aprakstīti katra konkrētā pabalsta saņemšanas kritēriji, nosacījumi un apmērs. |
| 3. Informācija parplānoto projekta ietekmi uz pašvaldības budžetu | Likuma „Par pašvaldībām” 43. panta trešā daļa nosaka, ka pašvaldības dome var pieņemt saistošos noteikumus arī, lai nodrošinātu pašvaldības autonomo funkciju un brīvprātīgo iniciatīvu izpildi. Pašvaldības budžetā šādi līdzekļi tiek paredzēti materiālās palīdzības pabalstiem dažādām iedzīvotāju grupām. Šajos saistošajos noteikumos materiālās palīdzības pabalstu apmērs nav mainījies. Uzskatāms, ka saistošie noteikumi kopumā būtiski neietekmēs pašvaldības budžetu, jo līdzekļi saistošajos noteikumos minētajiem pabalstiem ir bijuši paredzēti arī iepriekš. Līdzekļu izlietojums materiālās palīdzības pabalstu izmaksām atkarīgs no vairākiem apstākļiem (dzimstība, atbalsta apjoms no VSAA par mirušajām personām, personu skaits katrā konkrētā gadā, kam ir nozīmīgas dzīves jubilejas u.c.). |
| 4.Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms  |
| 5.Informācija par administratīvajām procedūrām | Informāciju par saistošo noteikumu piemērošanu var saņemt Kokneses novada domes kancelejā un Sociālajā dienestā.Saistošo noteikumu projekts paredz administratīvās procedūras, atsevišķu pabalstu saņemšanai privātpersonām veicama iesnieguma iesniegšana, kam seko lēmuma pieņemšana. Atbildīgās institūcijas pieņemtos lēmumus vai faktisko rīcību var apstrīdēt, iesniedzot attiecīgu iesniegumu Kokneses novada domes priekšsēdētājam. Kokneses novada domes priekšsēdētāja lēmumu, saskaņā ar Administratīvā procesa likuma 79.panta pirmo daļu un 189.panta pirmo daļu, var pārsūdzēt viena mēneša laikā no tā spēkā stāšanās dienas Administratīvās rajona tiesas attiecīgajā tiesu namā pēc pieteicēja adreses (fiziska persona – pēc deklarētās dzīves vietas).  |
| 6.Informācija par konsultācijām ar privātpersonām | Konsultācijas ar privātpersonām nav notikušas.  |
| 7. Cita informācija | Nav |

Sēdes vadītājs,

domes priekšsēdētājs *( personiskais paraksts)*  D.Vingris